text: Dist Pinchonnès : "Sire, sachiez
   Et tous asseürez soiez
   Que par lui meïsme savez
   PageV02P141
   Qui il est, s'entendu l'avez ; 
   Car au partir pas ne cela 
   Son non. Oïant tous, se nomma 
   Et vous dist bien qui cele estoit 
   Qui seur le chevalet séoit, 
   Si que bien oyr le pouistes 
   Se vous entendre le vousistes. 
   Sachiez que c'est Cléomadès, 
   Li bons, li biaus, li preus, li nés, 
   Li rubis de chevalerie, 
   Qui r'a Clarrnondine s'amie 
   Que requise a moult grant pieça. 
   Tant l'a requise qu'il la r'a, 
   Et ele lui ; tant a tendu 
   Que ensamble sont revenu :
   Ce sont il, sachiez vraiement."
   Et, quant Meniadus l'entent 
   S'esbahis fu n'el demandez. 
   "Amis," fait il, "or me moustrez 
   De cel cheval que estre en puet."
   "Sire," fait il, "s'estre l'estuet 
   Que j'en die ce que j'en sai,
   Moult volentiers le vous dirai. 
   N'a gaires que je n'en savoie 
   La verité, se Diex me voie. 
   Sachiez que je menestrex sui. 
   Une piece ai servi celui 
   Con tient au plus vaillant dou monde 
   Tant com il dure la reönde; 
   Mais, de tant com je l'ai serti, 
   Si face Diex m'ame merci, 
   Ne soi qui il fu. Mais hui main 
   Me dist il primes le certain 
   Folio53r
   Que il Cléomadès estoit. 
   Clarmondine requise avoit,  
   PageV02P142
   Ce me dist, en mainte contrée 
   Et l'avoit ici retrouvée, 
   Dont je croi que moult soit joians ; 
   Car requise l'avoit lonc tans. 
   Ne couvient pas que par la porte 
   S'en voist li chevaus qui l'enporte 
   Car bien puet autrement aler."
  